Document ID: 32001R2592

32001R2592
L 345/25
JURNALUL OFÍCIAL AL UNIUNII EUROPENE
REGULAMENTUL (CE) NR. 2592/2001 AL COMISIEI
din 28 decembrie 2001
de impunere a unor cerințe suplimentare de informare și testare pentru producătorii și importatorii de anumite substanțe prioritare în conformitate cu Regulamentul (CEE) nr. 793/93 al Consiliului privind evaluarea și controlul riscurilor prezentate de substanțele existente
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Regulamentul (CEE) nr. 793/93 al Consiliului din 23 martie 1993 privind evaluarea și controlul riscurilor prezentate de substanțele existente (1), în special articolul 10 alineatul (2),
întrucât:
(1)
Statele membre desemnate ca raportori, în aplicarea Regulamentului (CEE) nr. 793/93, pentru anumite substanțe prioritare care fac obiectul unei evaluări a riscurilor au evaluat informațiile comunicate de producători și importatori pentru aceste substanțe. După consultarea producătorilor și a importatorilor în cauză, statele membre au stabilit, în scopul evaluării riscurilor, dacă este necesar să li se solicite acestor producători și importatori furnizarea unor informații suplimentare și/sau efectuarea unor teste suplimentare.
(2)
Producătorii și importatorii au verificat dacă informațiile necesare pentru a evalua substanțele în cauză sunt disponibile la producătorii și importatorii anteriori ai substanțelor respective, în conformitate cu articolul 10 alineatul (5) din Regulamentul (CEE) nr. 793/93. De asemenea, în consultare cu statele membre desemnate ca raportori, producătorii și importatorii au verificat dacă testele pe animale nu pot fi înlocuite sau reduse prin utilizarea altor metode.
(3)
Statele membre desemnate ca raportori au informat Comisia cu privire la nevoia de a le solicita producătorilor și importatorilor substanțelor respective să furnizeze mai multe informații și să efectueze teste suplimentare.
(4)
Statele membre desemnate ca raportori au prezentat Comisiei protocoalele cu privire la testele suplimentare solicitate.
(5)
Articolul 12 alineatul (3) din Regulamentul (CEE) nr. 793/93 prevede că, în cazul unei substanțe produse sau importate ca atare sau sub formă de preparate de către mai mulți producători sau importatori, testele suplimentare pot fi efectuate de către un singur producător/importator care acționează în numele tuturor producătorilor/importatorilor în cauză. În acest caz, ceilalți producători și importatori trebuie fac referire la testele astfel efectuate și participă în mod corect și echitabil la suportarea costurilor implicate.
(6)
Măsurile prevăzute de prezentul regulament sunt în conformitate cu avizul comitetului instituit în temeiul articolului 15 din Regulamentul (CEE) nr. 793/93,
ADOPTĂ PREZENTUL REGULAMENT:
Articolul 1
Producătorul (producătorii) și importatorul (importatorii) substanțelor care figurează în anexa la prezentul regulament, care au comunicat informațiile prevăzute la articolele 3, 4, 7 și 9 din Regulamentul (CEE) nr. 793/93, furnizează informațiile și efectuează testele indicate în anexa la prezentul regulament și înaintează rezultatele statelor membre desemnate ca raportori.
Testele se efectuează în conformitate cu protocoalele definite de statele membre desemnate ca raportori.
Rezultatele sunt transmise în termenele stabilite în anexă.
Articolul 2
Prezentul regulament intră în vigoare în a douăzecea zi de la data publicării în Jurnalul Oficial al Comunităților Europene.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 28 decembrie 2001.

Labels: 12
0
3
20